ዴሞክራሲ፤ ህልው ሆኖ በገቢር እንዲገለፅ ፤ በሕዝብ ልዕልና ቁጥጥር ስር እንዲሆን ያስፈልጋል ። ዴሞክራሲ በመፈክር ደረጃ ተወስኖ እንዳይቀር፤ ሁሉን ዜጋ የሚያሳትፍ ነፃ የፖለቲካ ምኅዳር ክፍት መሆን አንዳለበት የሚያከራክር አይሆንም ። ይህንን ለማምጣት ደግሞ፤ የሀገሪቱን የፖለቲካ መልከዐ- ምድር፤ የነፃነት አየር እንዲነፍስበት ማድረግ ነው። የነፃነት አየር ነፈሰ ማለት የሚቻለው ደግሞ፤ ነዋሪዎቹ፤ ያለ ስጋትና ያለምንም ተፅዕኖ ነጻ እንቅስቃሴ ማድረግ ሲችሉ ነው። የዴሞክራሲ ባለቤቶች ሆነዋል የሚባለው፤ ከሁሉ አስቀድሞ፤ ራሳቸው ነፃ ሆነው፤ በነፃነት የሥልጣን ልዕልናቸውን ሲያስከብሩ ብቻ ነው። የሥልጣናችውን ልዕልና አስከብረዋል ማለት የሚቻለው፤ በነፃነታቸው ተማምነው ፤ ከማንኛውም ኃይል ነፃ ሆነው ፤ ነፃ ምርጫ ሲያካሂዱ ብቻ ነው።